༄༅། །རྣལ་འབྱོར་བཞི་གསུམ་བཅུ་གཉིས་གསལ་བར་བྱེད་པ་ཉི་མའི་འོད་ཟེར་ཞེས་བྱ་བ་
རྒྱལ་བ་རྒོད་ཚང་མགོན་པོ་རྡོ་རྗེས་མཛད་པ་བཞུགས་སོ། །

༄༅། །ཨོཾ་སྭ་སྟི། ཡོད་དང་མེད་པས་སྟོང་ལ་རྟག་དང་ཆད་པས་སྟོང་། སྣང་དང་སྟོང་པས་སྟོང་ལ་གཅིག་དང་དུ་མས་སྟོང་། ལྟ་དང་ལྟ་མིན་གྱིས་སྟོང་སྒོམ་དང་ཐ་མལ་སྟོང་། །བྱ་དང་མི་བྱེད་སྟོང་དང་འཁོར་གསུམ་ཀུན་ཏུ་སྟོང་། །སྣང་དང་སྣང་མེད་སྟོང་པ་ཡེ་ཤེས་རྒྱུན་གྱིས་སྟོང་། །རྟོག་དང་རྟོག་མེད་སྟོང་ལ་འཁོར་དང་འདས་པས་སྟོང་། །སྟོང་དང་རྟེན་འབྱུང་དབྱེར་མེད་དགེ་སྡིག་འབྲས་བུ་འབྱིན། །ཐམས་ཅད་སྟོང་པ་ཡིན་ཕྱིར་འཁྲུལ་སྣང་ལྡོག་ཏུ་བཏུབ། །མ་བྱས་ཡུལ་མེད་སྟོང་དང་རང་སྟོང་ལྷན་ཅིག་སྐྱེས། །གདོད་ནས་ཡོད་པར་སྟོང་པ་བླ་མའི་དྲིན་གྱིས་ཤེས། །རྣམ་ཀུན་མཆོག་ལྡན་ཟུང་འཇུག་དངོས་པོའི་གཤིས། །མེད་པའི་སྟོང་པ་འདྲ་མིན་ནོར་ས་ཡོད། །ཅེས་པ་སྟོང་ཉིད་རྡོ་རྗེའི་ཚིག་དྲུག་མ་ཞེས་བྱ་བ་དོན་དམ་རྣལ་དུ་མཚོན་པའི་ཡི་གེའོ།། །།སྟོང་ཉིད་རྡོ་རྗེའི་ཚིག་དྲུག་མ་བཀྲོལ་བ་བཞུགས།། ན་མོ་རཏྣ་གུ་རུ། སྟོང་ཉིད་རྡོ་རྗེའི་ཚིག་དྲུག་ནི། གཞིའི་སྟོང་ལུགས་གཉིས། ལམ་གྱི་སྟོང་ལུགས་གཉིས། འབྲས་བུའི་སྟོང་ལུགས་གཉིས། སྟོང་པའི་འཐད་ལྡན་གཉིས། སྟོང་པ་གཏན་ལ་དབབ་པའི་ཐབས་གཉིས། སྟོང་པའི་སྐྱོན་ཡོན་གཉིས་སོ། །དང་པོ་ཆོས་ཐམས་ཅད་ཀྱི་ཆོས་ཉིད་ཅི་ཡང་མ་ཡིན་པ་རྣམ་པ་ཀུན་ལྡན་གྱི་སྟོང་པ་ཞེས་བྱ་བའི་དོན་སྟོན་པ་སྟེ། སྤྱིར་སྟོང་པ་ལ་ཡོད་པ་ལ་ལྟོས་པའི་མེད་པ་ལྟ་བུའི་ཕྱོགས་གཅིག་པའི་སྟོང་པ་དང་། ཀ་པཱ་ལི་བཅུད་ཀྱིས་སྟོང་པའམ། བུམ་པ་ཆུས་སྟོང་པ་ལྟ་བུའི་ཉི་ཚེ་བའི་སྟོང་པ་དང་། སྣང་བ་བཀག་པའི་སྟོང་པ་ལྟ་བུ་གཅིག་པ་བཀག་པའི་སྟོང་པ་དང་། སྟོང་པ་དང་སྟོང་པའི་རྣམ་གཞག་བགྲངས་པའི་རྣམ་གྲངས་ཀྱི་སྟོང་པ་ལ་སོགས་པ། མདོར་ན་སྟོང་པ་ཞེས་པ་མེད་པའམ་མ་གྲུབ་པ་གཅིག་ལ་བློ་རྩེ་གཏད་པའི་ཕྱོགས་འཛིན་གྱི་ཤེས་པ་དེ་རྣམས་འདིའི་དགོངས་པ་མ་ཡིན་ཞིང་། འདིར་ཆོས་ཐམས་ཅད་ཀྱི་ཆོས་ཉིད་ཅི་ཡང་མ་ཡིན་པ་དེ་ཉིད། ཆོས་ཐམས་ཅད་ཀྱི་དངོས་གཞིར་གནས་པ་ལ་རྣམ་ཀུན་མཆོག་ལྡན་གྱི་སྟོང་པ་ཞེས་བྱ་སྟེ། རྣམ་སྣང་མངོན་བྱང་གི་རྒྱུད་ལས། སངས་རྒྱས་ཀུན་གྱི་ཏིང་འཛིན་ནི། །སྟོང་པ་ཉིད་དུ་རྒྱལ་བས་གསུངས། །གང་གིས་སྟོང་ཉིད་མི་ཤེས་པ། །དེ་ཡིས་མྱ་ངན་འདས་མི་ཤེས། །གང་ཕྱིར་དངོས་དང་དངོས་མེད་པ། །འཛིན་པ་སྟོང་པ་མིན་ཞེས་བརྗོད། །ཞེས་པ་དང་། རྒྱུ་འཕྲུལ་དྲ་བའི་རྒྱུད་ལས། རྣམ་པ་ཀུན་ལྡན་རྣམ་པ་མེད། །བཅུ་དྲུག་ཕྱེད་ཕྱེད་ཐིག་ལེ་ཅན། །ཞེས་པ་དང་། སྡུད་པ་ལས། ཡོད་དང་མེད་པ་འདི་གཉིས་མེད་པའི་ཆོས་ཡིན་སྟེ། །བྱང་ཆུབ་སེམས་དཔའ་གང་གིས་འདི་ཤེས་ངེས་པར་འབྱུང་། །ཞེས་པ་ལ་སོགས་པ་འབྱུང་སྟེ། མདོར་ན་ནང་པ་སངས་རྒྱས་པས་བརྗོད་པར་བྱ་བའི་དོན་གྱི་སྙིང་པོ་སྟོང་པ་ཉིད་ཡིན་ཞིང་། དེ་མ་རྟོགས་པས་རྫོགས་པའི་སངས་རྒྱས་མི་འཐོབ་པས་ཉན་ཐོས་རང་ཡང་མངོན་དུ་མི་བྱེད་པར་བཤད་དོ། །དེ་ལ་དང་པོ་གཞིའི་སྟོང་ལུགས་གཉིས་ནི། ཡོད་དང་མེད་པས་སྟོང་ལ་རྟག་དང་ཆད་པས་སྟོང་། །སྣང་དང་སྟོང་པས་སྟོང་ལ་གཅིག་དང་དུ་མས་སྟོང་། །ཞེས་པ་སྟེ། ཤེར་སྙིང་ལས་གཟུགས་སྟོང་པའོ། །སྟོང་པ་ཉིད་ཀྱང་གཟུགས་སོ། །གཟུགས་ལས་ཀྱང་སྟོང་པ་ཉིད་གཞན་མ་ཡིན་ནོ། །སྟོང་པ་ཉིད་ལས་ཀྱང་གཟུགས་གཞན་མ་ཡིན་ནོ། །ཞེས་པས། དེ་ཡང་གཟུགས་སྟོང་པའོ་ཞེས་པ་ནི། ཡོད་པས་སྟོང་། རྟག་པས་སྟོང་། སྣང་བས་སྟོང་། དུ་མས་སྟོང་། དངོས་པོས་སྟོང་པའི་སྟོང་པ་ཡིན་ལ། སྟོང་པ་ཉིད་གཟུགས་སོ་ཞེས་པ་ནི། མེད་པས་སྟོང་། ཆད་པས་སྟོང་། སྟོང་པས་སྟོང་། གཅིག་གིས་སྟོང་། དངོས་མེད་ཀྱིས་སྟོང་པའི་སྟོང་པ་སྟེ། དེ་གཉིས་སྔོན་ལ་སྣང་བར་ཤར་ནས། དེ་ནས་སྟོང་པར་ཐིམ་པའམ། སྔོན་ལ་སྟོང་པ་ཡིན་པ་ལ། དེ་ཕྱིས་སྣང་བར་ཤར་བ་ལྟ་བུ་མ་ཡིན་ཏེ། སྣང་བ་ལས་ལོགས་ན་སྟོང་པ་མེད་ཅིང་། སྟོང་པ་ལས་ལོགས་ན་སྣང་བ་མེད་དེ། སྣང་སྟོང་གཉིས་འདུ་འབྲལ་མེད་པ་སྟེ། དེ་ཉིད་ལས། གཟུགས་ལས་ཀྱང་སྟོང་པ་ཉིད་གཞན་མ་ཡིན། སྟོང་པ་ཉིད་ལས་ཀྱང་གཟུགས་གཞན་མ་ཡིན་ནོ། །ཞེས་པ་དེ་ཉིད་སྐྱེ་འགག་གནས་གསུམ་དང་བྲལ་བ་ཡིན་ཏེ། དངོས་པོའི་ཆོས་སུ་སྐྱེ་བ་མེད་པ་ནི་གཟུགས་སྟོང་པ། དངོས་མེད་ཀྱི་ཕྱོགས་སུ་འགག་པ་མེད་པ་སྟོང་པ་ཉིད་གཟུགས་སོ། ཐ་དད་ཀྱི་ཆོས་ལ་གནས་པ་མེད་པ་ནི་གཟུགས་ལས་ཀྱང་སྟོང་པ་ཉིད་གཞན་མ་ཡིན་པའོ། །ཞེས་གསུངས། མདོར་ན་ཆོས་ཉིད་ཅི་ཡང་མ་ཡིན་པ་སྟེ། ཡོད་པ་ཡང་མ་ཡིན། མེད་པ་ཡང་མ་ཡིན། རྟག་པ་ཡང་མ་ཡིན། ཆད་པ་ཡང་མ་ཡིན། སྣང་བའང་མ་ཡིན། སྟོང་པའང་མ་ཡིན། དངོས་པོའང་མ་ཡིན། དངོས་མེད་ཀྱང་མ་ཡིན། འཁོར་བའང་མ་ཡིན། འདས་པའང་མ་ཡིན། ཅི་ཡང་མ་ཡིན་པས་ཕྱོགས་གཅིག་ཏུ་ཅི་ཡང་ཡིན་པས་སྟོང་ལ། ཕྱོགས་གཅིག་ཏུ་ཅི་ཡང་མ་ཡིན་པས་ཕྱོགས་མེད་དུ་ཅི་ཡང་ཡིན་པ་སྟེ། དེ་ཉིད་ལ་རྣམ་པ་ཀུན་ལྡན་གྱི་སྟོང་པ་ཞེས་བྱའོ། །དེས་ན་སྟོང་པ་དང་རྟེན་འབྲེལ་དབྱེར་མེད་པ་སྟེ། ཀླུ་སྒྲུབ་ཀྱིས། གང་གིས་རྟེན་ཅིང་འབྲེལ་འབྱུང་བར། འགག་པ་མེད་པ་སྐྱེ་མེད་པ། །ཞེས་རྒྱ་ཆེར་གསུངས། དེའང་ཆོས་ཉིད་ཅི་ཡང་མ་ཡིན་པས་སྟོང་པ། ཆོས་ཅན་ཅིར་ཡང་འཆར་བས་རྟེན་འབྲེལ། ཅི་ཡང་མ་ཡིན་པས་ཅིར་ཡང་འཆར་ལ། ཅིར་ཡང་འཆར་བས་ཅི་ཡང་མ་ཡིན་པ་སྟེ་དབྱེར་མེད་པའོ། །དེས་ན་སྟོང་ཉིད་རྟེན་འབྲེལ་དུ་མ་གོ་ན་སྟོང་པ་ཆད་ལྟར་འགྲོ་ལ། རྟེན་འབྲེལ་སྟོང་པར་མ་གོ་ན་ལས་རྒྱུར་སྨྲ་བར་འགྲོ་བས། དེ་གཉིས་གནད་གཅིག་ཏུ་གཏན་ལ་འབེབ་པ་དེ་ཤིན་ཏུ་ཟབ་པའི་བརྗོད་བྱ་སྟེ། དེའི་དོན་མདོ་རྒྱུད་བསྟན་བཅོས་རྣམས་ནས་མང་དུ་གསུངས་ཏེ། ཀླུ་སྒྲུབ་ཀྱིས། རྟེན་ཅིང་འབྲེལ་འབྱུང་མ་གཏོགས་པའི། ཆོས་འགའ་ཡོད་པ་མ་ཡིན་ནོ། །དེ་ཕྱིར་སྟོང་པ་མ་གཏོགས་པའི། །ཆོས་འགའ་ཡོད་པ་མ་ཡིན་ནོ། །ཞེས་ཐ་མི་དད་དུ་གསུངས་པ་དང་། ཟླ་བ་སྒྲོན་མེའི་མདོ་ལས། གང་ཞིག་རྐྱེན་ལས་སྐྱེས་པ་དེ་མ་སྐྱེས། །དེ་ལ་སྐྱེ་བའི་རང་བཞིན་ཡོད་མ་ཡིན། །རྐྱེན་ལ་རག་ལས་གང་དེ་སྟོང་པ་དེ། །གང་གིས་སྟོང་ཉིད་ཤེས་དེ་བག་ཡོད་ཡིན། །ཞེས་པ་དང་། ཀླུ་སྒྲུབ་ཀྱིས། རྟེན་ཅིང་འབྲེལ་བར་འབྱུང་བ་གང་། །དེ་ནི་སྟོང་པ་ཉིད་དུ་འདོད། །དེ་ནི་རྐྱེན་ལས་སྐྱེས་པ་སྟེ། །དེ་ནི་དབུ་མའི་ལམ་ཡིན་ནོ། །ཞེས་སྟོང་པའི་རྟེན་འབྲེལ་དུ་བཤད་ལ། ནམ་མཁའ་ཆེ་རྒྱུད་ལས། ཁྱད་པར་ཅི་ཡང་མཚུངས་པ་ལ། །ལས་སོ་ཞེས་ནི་རྣམ་པར་བཏགས། །ཅི་སྟེ་ལས་ཀྱི་དབང་གྱུར་ན། །རང་བྱུང་ཡེ་ཤེས་ཡོད་མ་ཡིན། །ཞེས་རྒྱུ་འབྲས་སྟོང་པར་བཤད་པའོ། །དེ་ལྟར་ཆོས་ཉིད་ཅི་ཡང་མ་ཡིན་ཞིང་། ཅི་ཡང་མི་གནས་པས་ཐ་སྙད་ཀྱི་གདགས་ས་མ་རྙེད་ཅིང་། བློ་ཡུལ་དེ་བྱར་མ་བཏུབ་དེ་ལ་སྟོང་པ་ཉིད་ཅེས་བྱ། དེ་བཞིན་ཉིད་ཅེས་བྱ། སྐྱེ་མེད་སྤྲོས་བྲལ། འོད་གསལ། དོན་དམ་པའི་བདེན་པ། ཆོས་དབྱིངས་སམ་ཆོས་ཉིད། ཤེས་བྱ་ལ་སོགས་པའི་མིང་གི་རྣམ་གྲངས་ཏེ། དོན་ལ་བྱང་ཆུབ་ཀྱི་སེམས་ཀྱི་རང་བཞིན་བསམ་གྱིས་མི་ཁྱབ་པ་གཅིག་ཡིན་ནོ། །གཉིས་པ་ལམ་གྱི་སྟོང་ལུགས་གཉིས་ནི། ལྟ་དང་ལྟ་མིན་གྱིས་སྟོང་སྒོམ་དང་ཐ་མལ་སྟོང་། །བྱ་དང་མི་བྱེད་སྟོང་དང་འཁོར་གསུམ་ཀུན་ཏུ་སྟོང་། །ཞེས་པ་སྟེ་དང་པོ་ལྟ་བ་ལྟ་མིན་གྱིས་སྟོང་པ། །ལྟ་བ་རྣམ་པ་ཀུན་ལྡན་གྱི་སྟོང་པ་ནི། སྣང་སྲིད་འཁོར་འདས་ཀྱི་ཆོས་ཐམས་ཅད་སྟོང་པ་ཉིད་དུ་གཏན་ལ་ཕེབས་པས་དེའི་ལྟ་བ་འདི་ཅེས་པ་ཡོངས་དཔྱོད་ཀྱི་བསྒྲུབ་བྱ་མེད་པས་ལྟ་བས་སྟོང་། འདི་མིན་ཞེས་རྣམ་དཔྱོད་ཀྱིས་དགག་བྱ་མེད་པས་ལྟ་མིན་གྱིས་སྟོང་སྟེ། ཕྱོགས་འཛིན་གྱི་ལྟ་བ་ཐམས་ཅད་ལས་གྲོལ་བའོ། །དེ་ཡང་ཀླུ་སྒྲུབ་ཀྱིས། སྟོང་པ་ཉིད་ཀྱི་ལྟ་ཐོས་ནས། །ལ་ལའི་ལྟ་བ་མ་ཞིག་ན། གསོར་མི་རུང་གི་ལྟ་བ་ཅན། །སྨན་པས་བོར་བའི་ནད་པ་བཞིན། །ཞེས་པ་དང་། ཨརྻ་དེ་བས། ལྟ་བ་ཐམས་ཅད་འཇོམས་མཛད་པའི། །ཡེ་ཤེས་སྐུ་ལ་ཕྱག་འཚལ་ལོ། །ཞེས་པ་དང་། རྡོ་རྗེ་གུར་ལས། ལྟ་བ་རྣམས་ལས་ཟློག་པ་དང་། །བདག་ཏུ་ལྟ་བ་འཚོལ་རྣམས་ཀྱིས། །བདག་ཞེན་བསམ་པ་ཟློག་པ་དང་། །ཞེན་བསམ་ལྟ་བ་ཟློག་པའི་ཕྱིར། །སྟོང་པ་རྒྱལ་བ་རྣམས་ཀྱིས་གསུངས། །ཞེས་པས་གོང་གི་ཕྱོགས་གཅིག་ཏུ་ཅི་ཡང་མ་ཡིན་ལ། ཕྱོགས་མེད་དུ་ཅི་ཡང་ཡིན་པའི་གནད་ཀྱིས། འདིར་ལྟ་བ་ལ་འདི་ཡིན་དང་། འདི་མིན་གྱི་བཟའ་གཏད་མེད་པས་མཐའ་བརྒྱད་ཀྱི་ཕྱོགས་འཛིན་རང་གྲོལ་བ་ནི་ལྟ་བ་ཕྱིན་ཅི་མ་ལོག་པའོ། །ཞང་རིན་པོ་ཆེས། ཡིན་པ་གང་ཡང་མེད་པ་ལ། །མ་ཡིན་པ་ཡང་གང་ཡང་མེད། །ཡིན་པ་དང་ནི་མིན་པ་གཉིས། །ཕན་ཚུན་འཛིན་པས་ལྟོས་པ་སྟེ། །ལྟོས་པ་ཟད་ལ་ལྟ་བ་མེད། །ཅེས་པའི་དོན་ནོ། །སྒོམ་གྱིས་སྟོང་ལ་ཐ་མལ་གྱིས་སྟོང་པའི། །རྣམ་པ་ཀུན་ལྡན་གྱི་སྟོང་པ་ནི། སེམས་རང་ལུགས་སུ་བཞག་པས་རྣམ་རྟོག་རང་འགགས་སུ་འགགས་པའི་དུས་ན་ངོས་བཟུང་མེད་པའི་ཤེས་པ། སྒྲོ་གཏགས་ཀྱི་སྤྲོས་པ་དང་བྲལ་བས་སྒོམ་གྱིས་སྟོང་ལ། རང་རིག་ཡུལ་མེད་དུ་གསལ་བ་ལ་རྟོག་མེད་དུ་ངེས་ཤེས་སྐྱེས་པས་ཐ་མལ་གྱིས་སྟོང་པའོ། །ཡང་འདི་སྒོམ་ཡིན་ནོ་ཞེས་བློས་བྱས་ལ་སྒོམ་རྒྱུ་གཅིག་ཀྱང་མེད་པས་སྒོམ་གྱིས་སྟོང་པའོ། །འདི་སྒོམ་མིན་ནོ་ཞེས་པ་སྤང་བྱའམ་དོར་བྱ་གཅིག་ཀྱང་མི་འདུག་པས་ཐ་མལ་གྱིས་སྟོང་པའོ། །སྟོང་ཉིད་རྟོགས་པས་གྲོལ་གྱུར་གྱིས། །སྒོམ་པ་ལྷག་མ་དེ་དོན་ཡིན། །ཞེས་པའི་དོན་ནོ། །བྱ་བྱེད་ཀྱིས་སྟོང་པ་མི་བྱེད་པས་སྟོང་པའི་སྤྱོད་པ་རྣམ་པ་ཀུན་ལྡན་ནི་བྱ་བ་བྱེད་པས་སྟོང་སྟེ། སྦྱིན་པ་ལ་སོགས་པ་ཉམས་སུ་ལེན་པའི་དུས་ཉིད་ན། བཏང་བྱའི་ཡུལ་གཏོང་མཁན་གྱི་བདག་བཏང་པའི་ཕན་ཡོན་གསུམ་རང་གི་ངོ་བོས་སྟོང་ཞིང་ཡོད་མ་མྱོང་ལ། བྱ་བ་མི་བྱེད་པས་སྟོང་སྟེ། སྟོང་པ་དེ་ཉིད་སྦྱིན་པ་ལ་སོགས་པའི་བསོད་ནམས་ཀྱི་ཕུང་པོར་ཤར་ཅིང་མ་བཀག་ལ་ཡ་མ་བྲལ་བར་སྤྱོད་པའོ། །དེ་ལྟར་བྱ་བ་བྱེད་པ་ལྟར་མ་འགགས་ལ་བྱ་བ་བྱེད་པའི་ངོ་བོས་སྟོང་པའི་བྱ་བ་བྱེད་མི་བྱེད་ཀྱིས་བཅིངས་གྲོལ་མེད་པའི་སྟོང་ཉིད་དེ། འཕགས་པ་གཙུག་ན་རིན་པོ་ཆེས་ཞུས་པའི་མདོ་ལས། དེ་ལ་རྣམ་པ་ཐམས་ཅད་ཀྱི་མཆོག་དང་ལྡན་པའི་སྟོང་པ་ཉིད་གང་ཞེ་ན། གང་སྦྱིན་པ་དང་མ་བྲལ་བ། གང་ཚུལ་ཁྲིམས་དང་མ་བྲལ་བ། བཟོད་པ་དང་མ་བྲལ་བ། བརྩོན་འགྲུས་དང་མ་བྲལ་བ། བསམ་གཏན་དང་མ་བྲལ་བ། ཤེས་རབ་དང་མ་བྲལ་བ། ཐབས་དང་མ་བྲལ་བའོ། །ཞེས་རྒྱ་ཆེར་གསུངས་པའི་དོན་ནོ། །དེ་ལྟ་བུའི་ལམ་རྣམ་ཀུན་མཆོག་ལྡན་གྱི་སྟོང་ཉིད་དེ་ཐབས་ཤེས་རབ་དོན་དམ་ཀུན་རྫོབ་བསྐྱེད་རྫོགས་ལ་སོགས་པ་དབྱེར་མེད་པ་སྟེ། ཕྱོགས་གཅིག་ཏུ་ཞེན་པ་ལས་གྲོལ་བའི་ལམ་མ་ནོར་ཞིང་རྣམ་པར་དག་པའོ། །དེ་ལྟར་ལམ་སྒྲོ་བཀུར་གྱི་མཐའ་དང་བྲལ་བའི་དེ་ཉིད་ཟུང་འཇུག་རབ་ཏུ་མི་གནས་པ་དབུ་མའི་ལམ་ཉམས་སུ་བླངས་པས། འབྲས་བུ་སྲིད་ཞིའི་མཐའ་ལ་མི་གནས་པའི་བྱང་ཆུབ་ཆེན་པོ་མངོན་དུ་བྱེད་དོ། །གསུམ་པ་དེའི་འབྲས་བུའི་སྟོང་ལུགས་གཉིས་ནི། སྣང་དང་སྣང་མེད་སྟོང་པ་ཡེ་ཤེས་རྒྱུན་གྱིས་སྟོང་། །རྟོག་དང་རྟོག་མེད་སྟོང་ལ་འཁོར་དང་འདས་པས་སྟོང་། །ཞེས་པ་སྟེ། ཡང་དག་པར་རྫོགས་པའི་སངས་རྒྱས་ལ་སྣང་བས་སྟོང་སྟེ། ཞེན་པས་བལྟས་པའི་འཁྲུལ་སྣང་མི་མངའ། སྣང་མེད་ཀྱིས་སྟོང་སྟེ་རང་སྣང་རང་ངོ་ཤེས་པས་རང་གསལ་ཡེ་ཤེས་ཀྱི་སྣང་བ་འགག་པ་མེད། ཡེ་ཤེས་ཡོད་པས་སྟོང་སྟེ། ཡེ་ཤེས་དངོས་ཅན་གྱིས་ཡང་དག་ཏུ་གྲུབ་པ་མེད་ལ། མེད་པས་སྟོང་སྟེ་ཡོད་མེད་སྒྲོ་བཀུར་གྱི་མཐའ་དང་བྲལ་བ་དེ་ཉིད་བསམ་གྱིས་མི་ཁྱབ་པའི་ཡེ་ཤེས་ཀྱི་དངོས་གཞིར་བཞུགས་པའོ། །རྟོག་པས་སྟོང་སྟེ་སེམས་སེམས་བྱུང་རྣམ་ཤེས་འདུ་ཤེས་མཚན་འཛིན་གྱི་རྟོག་པ་མི་མངའ། ཡུལ་ཡུལ་ཅན་གྱིས་ཐུགས་རྗེ་དང་འཕྲིན་ལས་ལས་རྣམ་རྟོག་མི་མངའ། རྟོག་མེད་ཀྱིས་སྟོང་སྟེ་ཉན་ཐོས་ཀྱི་འགོག་པའི་འབྲས་བུ་ལྟ་བུ་མ་ཡིན་སྟེ། སོ་སོར་ཀུན་ཏུ་རྟོག་པའི་ཡེ་ཤེས་ཀྱིས་ཤེས་བྱའི་དཀྱིལ་འཁོར་ལ་མཁྱེན་པའི་ཡེ་ཤེས་རྒྱས་ཤིང་། དུས་གསུམ་སྔོན་དུ་མཁྱེན་ལ། དམིགས་མེད་ཀྱི་སྙིང་རྗེས། རྩོལ་མེད་ཀྱི་འཕྲིན་ལས་སྲིད་མཐའི་བར་དུ་འབྱུང་བའོ། །འཁོར་བས་སྟོང་སྟེ། ཤེས་རབ་ཆེན་པོས་སྲིད་ལ་མི་གནས། འདས་པས་སྟོང་སྟེ་སྙིང་རྗེ་ཆེན་པོས་ཞི་བ་ལ་མི་གནས་པའོ། །དེ་ལྟར་གཞི་ལམ་གྱི་ཉེས་པ་ཟད་པའི་སངས་རྒྱས་དེ་ལ། འགའ་ཞིག་འཁྲུལ་སྣང་གཞི་དང་ལམ་གྱི་ཤེས་སྒྲིབ་བཀག་ནས་སྣང་བ་ཡོད་མེད་དང་། ཡེ་ཤེས་རྒྱུན་ཆད་མ་ཆད་དང་རྟོག་པ་ཡོད་མེད་ལ་སོགས་པ་རྩོད་པ་འབྱུང་བར་འདུག་སྟེ། ཕྱོགས་གཅིག་གི་མུ་རུ་འཛིན་པ་དེ་དག་འབྲས་བུ་རྣམ་ཀུན་མཆོག་ལྡན་གྱི་སྟོང་པ་མ་གོ་བ་ཡིན་ནོ། རྡོ་རྗེ་གཅོད་པའི་མདོ་ལས། གང་གིས་ང་ལ་གཟུགས་སུ་མཐོང་། །གང་གིས་ང་ལ་སྒྲར་ཤེས་པ། །ལོག་པར་མཐོང་ལ་ཞུགས་པའི་ཕྱིར། །སྐྱེ་བོ་དེས་ནི་ང་མི་མཐོང་། །འདྲེན་པ་རྣམས་ནི་ཆོས་ཀྱི་སྐུ། །ཆོས་སྐུ་མཐོང་བྱ་མ་ཡིན་ནོ། །ཞེས་པའི་དོན་ནོ། །བཞི་པ་སྟོང་པའི་མཐའ་ལྡན་གཉིས་ནི། སྟོང་དང་རྟེན་འབྱུང་དབྱེར་མེད་དགེ་སྡིག་འབྲས་བུ་འབྱིན། །ཐམས་ཅད་སྟོང་པ་ཡིན་ཕྱིར་འཁྲུལ་སྣང་ལྡོག་ཏུ་བཏུབ། །ཅེས་པ་སྟེ། ཆོས་ཐམས་ཅད་ཀྱི་ཆོས་ཉིད་ཅི་ཡང་མ་ཡིན་པའི་གནད་ཀྱིས་རྐྱེན་གྱིས་ཅིར་ཡང་འཆར་ཞིང་ཅིར་ཡང་བྱར་བཏུབ་པ་དེ། བསམ་པའི་རང་གཟུགས་བག་ཆགས་ཀྱི་གཟུགས་བརྙན་སྟོང་པ་ལ་སྟོང་པའི་ཆོས་འབྱུང་བས། དཀར་ནག་གི་རྒྱུ་འབྲས་ཏིལ་འབྲུ་ཙམ་ཡང་ཆུད་མི་ཟ་ཞིང་མ་འདྲེས་པར་འབྲས་བུ་འབྱིན་པ་སྟེ། ལས་བརྒྱ་པ་ལས། ལུས་ཅན་རྣམས་ཀྱི་ལས་རྣམས་ནི། །བསྐལ་པ་བརྒྱར་ཡང་ཆུད་མི་འཛའ། །ཚོགས་ཤིང་དུས་ལ་བབས་པ་ན། །འབྲས་བུ་ཉིད་དུ་སྨིན་པར་འགྱུར། །ཅེས་སོ། །འཁོར་འདས་ཀྱི་ཆོས་ཐམས་ཅད་རྐྱེན་གྱིས་འགྱུར་ཏེ། ཕྱོགས་གཅིག་ཏུ་ཅི་ཡང་མ་ཡིན་པས། ཕྱོགས་མེད་དུ་ཅི་ཡང་འཆར་བས་ན། ཀུན་རྫོབ་ཀྱི་ཆོས་འཁོར་བའི་རྒྱུ་འབྲས་ཅི་རྙེད་པ་ཐམས་ཅད་ཀྱང་སྟོང་པ་ཡིན་པས་འབྱུང་ལ། ཡང་ཆོས་ཉིད་ཅི་ཡང་མ་ཡིན་པ་སྟོང་པ་ཡིན་པའི་གནད་ཀྱིས་འཁྲུལ་པ་ལྡོག་ཅིང་། མྱ་ངན་ལས་འདའ་རུ་ཡང་བཏུབ་པ་དེ། ཆོས་ཐམས་ཅད་ལ་རྟག་བརྟན་ཐེར་ཟུག་མི་འགྱུར་བའི་དངོས་པོ་ས་ཟིན་ཀོ་འཐས་ཡང་དག་ཏུ་གྲུབ་པ་གང་ཡང་མེད་པས། སྡིག་པ་བཤགས་སུ་བཏུབ་ལ། དགེ་བ་བསྔོ་རུ་བཏུབ། འཁྲུལ་སྣང་ལྡོག་ཏུ་བཏུབ་སྟེ། སྡིག་པ་རང་བཞིན་མེད་ཅིང་མ་གྲུབ་པར་ཤེས་པ་ནི་བཤགས་པའི་མཆོག །དགེ་བ་རང་བཞིན་མེད་ཅིང་མ་གྲུབ་པར་ཤེས་པ་ནི་ཟག་མེད་ཀྱི་དགེ་བའི་མཆོག་ཡིན་ཅིང་། ཆོས་ཐམས་ཅད་རང་བཞིན་མེད་ཅིང་མ་གྲུབ་པ་ནི་ཆོས་སྐུའི་དངོས་གཞིར་གནས་ལ། དེ་ལྟར་ཤེས་པ་ཡེ་ཤེས་སྟེ། མདོར་ན་སྟོང་ཉིད་རང་བཞིན་མེད་པའི་གནད་ཀྱིས་འཚང་རྒྱར་བཏུབ་ཅིང་། མི་རྒྱ་བའི་རང་དབང་མེད་པའོ། །སྟོང་པ་དང་མི་རྟོག་པའང་ཕུག་གཅིག་ཅིང་། དེ་ཉིད་ཆོས་དབྱིངས་བསམ་གྱིས་མི་ཁྱབ་པ་ཡིན་ལ། ཆོས་ཉིད་དུས་ལས་འདས་ཤིང་། དེ་ཉིད་ཤེས་པའི་ཡེ་ཤེས་དེ་དུས་ལ་དབང་བསྒྱུར་བས། དུས་བསྐལ་པ་དང་སྐད་ཅིག་མ་ལ་ཁྱད་པར་མེད་པར་དུས་གསུམ་རང་མངོན་དུ་རྟོག་མེད་དུ་མཁྱེན་པ་དང་། སྣང་བ་ལ་དབང་བསྒྱུར་བས་སྟོང་གསུམ་ཉུང་འབྲུར་ཆུད་པ་དང་། བ་སྤུའི་བུ་ག་ནས་ཞིང་ཁམས་བྱེ་བ་འགྱེད་པ་ལ་སོགས་པ། སྟོང་པ་ཉིད་ཅི་ཡང་མ་ཡིན་པའི་གནད་ཀྱིས་འབྱུང་བ་སྟེ། ལུགས་ལྡོག་མྱ་ངན་ལས་འདས་པའི་རྟེན་འབྲེལ་ཐམས་ཅད་ཀྱང་སྟོང་ཉིད་ཡིན་པའི་གནད་ཀྱིས་བྱུང་བའོ། །རྒྱལ་བའི་ཡུམ་ལས། གཟུགས་རྟག་བརྟན་ཐེར་ཟུག་མི་འགྱུར་བའི་དངོས་པོ་ཞིག་ཡིན་ན་ནི། ཐེག་པ་ཆེན་པོ་འདིས་ཀྱང་ལྷ་དང་མི་དང་ལྷ་མ་ཡིན་དུ་བཅས་པའི་འཇིག་རྟེན་ཟིལ་གྱིས་མནན་ཅིང་འབྱུང་བར་མི་འགྱུར་རོ་ཞེས་བྱ་བ་ལ་སོགས་པ་རྒྱ་ཆེར་གསུངས་སོ། །ལྔ་པ་སྟོང་པ་དེ་གཏན་ལ་དབབ་ལུགས་ཀྱི་ཚིག་རྐང་གཉིས་སྟེ། མ་བྱས་ཡུལ་མེད་སྟོང་དང་རང་སྟོང་ལྷན་ཅིག་སྐྱེས། །གདོད་ནས་ཡོད་པར་སྟོང་པ་བླ་མའི་དྲིན་གྱིས་ཤེས། །ཞེས་པ་སྟེ། སྟོང་ཉིད་དེ་ཡང་ཆོས་གསུམ་དང་ལྡན་པ་སྟེ། རང་སྟོང་། ཡེ་སྟོང་། རང་བཞིན་གྱིས་སྟོང་པའོ། །རང་སྟོང་པས། ཡུལ་མེད་དེ་སྟོང་བྱ་ཕྱི་རུ་བཞག་ནས། སྟོང་མཁན་ནང་དུ་ལུས་པ་ལྟ་བུ་མ་ཡིན་སྟེ། སྣང་རིག་རང་སྟོང་པའོ། །ཡེ་སྟོང་པ་དུས་གློ་བུར་དུ་མ་བྱུང་བ་སྟེ། སྔོན་ལ་སྣང་བ་བྱུང་བ་ལ་དེ་ནས་སྟོང་པར་སོང་བ་ལྟ་བུ་མ་ཡིན་ཏེ། གདོད་མ་ནས་སྟོང་ཞིང་དངོས་པོའི་ཕྱོགས་སུ་སྐྱེ་མ་མྱོང་བའོ། །རང་བཞིན་གྱིས་སྟོང་པ་ནི་བྱེད་པ་པོ་གཞན་གྱིས་མ་བྱས་པ་སྟེ། སངས་རྒྱས་ཀྱིས་བཅོས་ནས་སྟོང་དུ་བཅུག་པའམ། སེམས་ཅན་གྱིས་བསླད་ནས་སྟོང་དུ་བཅུག་པའམ། ལམ་གྱིས་སྦྱངས་ནས་སྟོང་དུ་བཅུག་པའོ། །བླ་མས་གདམས་ངག་ཆེ་ནས་བྱས་པའམ། སློབ་མ་ཤེས་རབ་ཆེ་ནས་བྱུང་བའམ། སྣང་བ་བཀག་ནས་སྟོང་པ་སྒྲུབ་པ་ལྟ་བུ་མ་ཡིན་སྟེ། ཆོས་ཐམས་ཅད་རང་བཞིན་གྱིས་སྟོང་། ངོ་བོས་སྟོང་། དུས་གསུམ་དུས་མེད་པར་སྟོང་། སྣང་བའི་དུས་ཉིད་ན་ངོ་བོས་སྟོང་པ་ཡིན་ནོ། །བརྒྱད་སྟོང་པ་ལས། རབ་འབྱོར་གཟུགས་ནི་ངོ་བོ་ཉིད་ཀྱིས་སྟོང་ངོ་། །རང་གིས་མཚན་ཉིད་ཀྱིས་སྟོང་པ་ཡིན་པའི་ཕྱིར་རོ། །ཞེས་པ་དང་། ཡབ་སྲས་མཇལ་བ་ལས། ཆོས་ཉིད་འདི་དག་ཐམས་ཅད་ནི་དུས་གསུམ་དུ་མཉམ་པ་ཉིད་ཀྱིས་མཉམ་པ་དག་སྟེ། འདས་པའི་དུས་ན་ཡང་ཆོས་ཐམས་ཅད་ངོ་བོ་ཉིད་ཀྱིས་མེད་པས་ན་ད་ལྟར་བྱུང་བའི་བར་དུ་ངོ་བོ་ཉིད་དང་བྲལ་བའོ། །ཞེས་གསུངས་སོ། །དེ་ལྟ་བུའི་སྟོང་ཉིད་དེ་དངོས་པོའི་ཆོས་ཐམས་ཅད་དང་གཉིས་སུ་མེད་པར་རང་གི་ངོ་བོར་ལྷན་ཅིག་སྐྱེས་པ་སྟེ། བརྟག་གཉིས་ལས། ལྷན་ཅིག་སྐྱེས་པ་གང་སྐྱེས་པ། །ལྷན་ཅིག་སྐྱེས་པ་དེ་བརྗོད་བྱ། །རང་བཞིན་ལྷན་ཅིག་སྐྱེས་ཞེས་བརྗོད། །རྣམ་པ་ཐམས་ཅད་སྡོམ་པ་གཅིག །ཅེས་པའི་དོན་ནོ། །དེ་ལྟ་བུའི་སྟོང་ཉིད་ལྷན་ཅིག་སྐྱེས་པ་དེ་ཐ་སྙད་ཀྱིས་གཏན་ལ་མི་ཕེབས་ཤིང་། རྟོག་གེའི་སྤྱོད་ཡུལ་མ་ཡིན་པས་ཐོས་བསམ་གྱི་ཤེས་རབ་ཀྱིས་དོན་སྤྱིའི་རྣམ་པ་ཙམ་གཏན་ལ་ཕེབས་སུ་ཟིན་ཀྱང་། རང་མཚན་མངོན་སུམ་དུ་རྟོགས་པར་མི་འགྱུར་བས། བླ་མ་དམ་པའི་བྱིན་རླབས་སམ་བརྡ་ཐབས་ཁྱད་པར་ཅན་ལ་རྟེན་ནས་སྐྱེ་བའི་མཚན་མས་སྐྱེ་མེད་རྟོགས་པར་འགྱུར་ཞིང་། དངོས་པོའི་ཆོས་ལ་བརྟེན་ནས་དངོས་མེད་ཀྱི་ཆོས་ཉིད་རྟོགས་པར་འགྱུར་གྱི། ཡེ་ནས་ཡོད་པའི་ཡེ་ཤེས་ཁོང་ནས་སད་པར་བྱེད་དོ། །དྲུག་པ་སྟོང་པའི་སྐྱོན་ཡོན་གཉིས་ནི། རྣམ་ཀུན་མཆོག་ལྡན་ཟུང་འཇུག་དངོས་པོའི་གཤིས། མེད་པའི་སྟོང་པ་འདྲ་མིན་ནོར་ས་ཡོད། །ཞེས་པ་སྟེ། རྣམ་པ་ཀུན་ལྡན་གྱི་སྟོང་པ་ཕྱོགས་ཐམས་ཅད་ཀྱིས་སྟོང་ཞིང་། སྤྲོས་པས་དབེན་པའི་རང་བཞིན་ཅན་དེ་ནི། གནས་ལུགས་དངོས་པོའི་གཤིས་ཡིན་ལ། དེ་ཇི་ལྟ་བར་རྟོགས་པའི་ཤེས་རབ་དེ་ནི་མྱུར་དུ་འཁོར་བ་ལས་གྲོལ་ཞིང་མངོན་པར་རྫོགས་པར་འཚང་རྒྱ་བ་ཡིན་ནོ། །ཀླུ་སྒྲུབ་ཀྱིས། ཡོད་པ་པོ་ནི་བདེ་འགྲོར་འགྲོ། །མེད་པ་པོ་ནི་ངན་འགྲོར་འགྲོ། །ཡང་དག་ཇི་བཞིན་ཡོངས་ཤེས་ན། །གཉིས་ལ་མི་བརྟེན་ཐར་པར་འགྱུར། ཞེས་པ་དང་། རྣམ་འགྲེལ་ལས་ཀྱང་། བྱམས་སོགས་རྨོངས་དང་འགལ་མེད་ཕྱིར། །ཉེས་མང་ཤིན་ཏུ་ཚར་གཅོད་མིན། །ཉེས་ཀུན་དེ་ཡི་རྩ་བ་ཅན། །དེ་ཡང་འཇིགས་ཚོགས་ལྟ་བས་སྐྱེས། །སྟོང་ཉིད་ལྟ་དང་དེ་འགལ་བས། །དེ་ལས་བྱུང་བའི་ཉེས་ཀུན་སྤོངས། །ཞེས་པ་དང་། བཞི་བརྒྱ་པ་ལས། ཤེས་རབ་ཆུང་བས་ཆོས་འདི་ལ། །ཐེ་ཚོམ་ཟ་བར་ཡང་མི་འགྱུར། །ཐེ་ཚོམ་ཟ་བ་ཙམ་ཞིག་གིས། །སྲིད་པ་སྲུལ་པོར་བྱས་པར་འགྱུར། །ཞེས་གསུངས་པས། གནས་ལུགས་ཀྱི་གཤིས་སྟོང་ཉིད་དུ་བཞུགས་པ་ཡིན་ལ། དེ་མ་ནོར་བར་རྟོགས་པའི་ཤེས་རབ་ཀྱིས་ལམ་ཐམས་ཅད་ཟག་པ་མེད་པར་སྒྲུབ་ཅིང་། མྱུར་དུ་འཁོར་བ་ལས་སྒྲོལ་ཞིང་། མྱང་འདས་མངོན་དུ་བྱེད་པ་ཡིན་ནོ། །མེད་པའི་སྟོང་པ་ཞེས་པ་ནི། སྟོང་པ་དང་འདྲ་མིན་གྱི་ནོར་ས་ཡོད་པ་ཡིན་པས་སྟོང་པ་ཞེས་པ་ཅང་མེད་ཕྱམ་ཆད་གཅིག་ཏུ་གོ་ན་བློ་གྲོས་རྨོངས་ཤིང་། ལྟ་བ་ཤིན་ཏུ་ནོར་བ་ཡིན་ཏེ་དེ་ལ་དགོངས་ནས། སྡུད་པ་ལས། ཕུང་འདི་སྟོང་ཞེས་རྟོག་ན་བྱང་ཆུབ་སེམས་དཔའ་ནི། །མཚན་མ་ལ་སྤྱོད་སྐྱེ་མེད་གནས་ལ་དད་མ་ཡིན། །ཅེས་པ་དང་། ས་ར་ཧས། དངོས་པོར་རྟོག་པ་ཕྱུགས་དང་འདྲ་བར་སྤྱོད། །དངོས་མེད་རྟོག་པ་དེ་བས་ཀྱང་ནི་བླུན། །ཞེས་པ་དང་། ཡུམ་ལས། སྟོང་པ་ཉིད་སྟོང་པ་ཉིད་ཅེས་པ་ལ་སོགས་པ་མང་དུ་གསུངས། ཀླུ་སྒྲུབ་ཀྱིས། སྟོང་པ་ཉིད་ལ་ལྟ་ཉེས་ན། ཤེས་རབ་ཆུང་རྣམས་ཕུང་བར་འགྱུར། །ཇི་ལྟར་སྦྲུལ་ལ་བཟུང་ཉེས་དང་། །རིགས་སྔགས་ལོག་པར་སྒྲུབ་པ་བཞིན། །ཞེས་པ་དང་། ཆོས་སྤྱོད་མངོན་རྟོགས་ལས། སྟོང་པའི་བདག་པོ་སྟོང་པར་འགྲོ། །ཞེས་པ་ལ་སོགས་པ་མདོ་རྒྱུད་བསྟན་བཅོས་རྣམས་ནས་མང་དུ་གསུངས་ཏེ། དེ་ཐམས་ཅད་སྟོང་པ་ལ་མེད་པར་འཛིན་པའི་ཆད་པར་ལྟ་བ་ལ་ཉེ་བས། ཐབས་ལ་བསྐུར་བ་འདེབས་པ་རྣམས་ལ་དགོངས་པ་ཡིན་ཏེ། དེས་ན་སྟོང་པ་དང་མེད་པ་མ་ནོར་བར་རྣམ་ཀུན་མཆོག་ལྡན་གྱི་སྟོང་པར་གཉིས་མེད་རྟེན་ཅིང་འབྲེལ་འབྱུང་གི་དོན་ཁོང་དུ་ཆུད་པར་བྱའོ། །ཡང་རྒྱལ་བའི་ཡུམ་ལས། སྟོང་པ་ཉིད་ཀྱི་ཏིང་ངེ་འཛིན་ལ་འདྲིས་པར་བྱའོ། །སྟོང་པ་ཉིད་ཀྱི་ཏིང་ངེ་འཛིན་མངོན་དུ་མི་བྱའོ། །ཞེས་པ་དང་། དཀོན་རྩེགས་ལས། སེངྒེ་གངས་ལ་མི་འཇིགས་མོད། །མེ་ཆེན་མཐོང་ན་འཇིགས་པ་སྐྱེས། །དེ་བཞིན་བྱང་ཆུབ་སེམས་དཔའ་ཡང་། །ཆོས་གཞན་གང་ལའང་མི་འཇིགས་ཀྱང་། །སྟོང་པ་ཉིད་ལ་འཇིགས་པ་སྐྱེ། །ཞེས་པའི་དོན་ཡང་བསམ་པར་བྱའོ། །སྟོང་ཉིད་རྡོ་རྗེ་ཚིག་དྲུག་མའི་ཞལ་གདམས་ཆེ་ལོང་ཙམ་ཡིག་གེར་བཀོད་པ། །ཱ།།